In nomine Domini, amen. Anno incarnationis eiusdem millesimo trecentesimo quarto, indictione tercia, die uicesima nona mensis ianuarii, pateat uniuersis per hoc presens publicum instrumentum quod in presencia mei notarii publici et testium infrascriptorum, propter hoc specialiter constituti, religiosus uir frater Hugo de Marcennayo, canonicus monasterii Sancti Stephani Diuionensis, ordinis Sancti Augustini diocesis Lingonensis, procurator religiosorum uirorum abbatis et conuentus dicti monasterii, cum litteris procuratoriis sigillis predictorum religiosorum, ueris et integris sigillatis et discretus uir dictus Petrus de Salone canonicus capelle ducis Burgundie de Dyuione, procurator uenerabilium uirorum decani et capituli eiusdem capelle, cum litteris procuratoriis sigillis dictorum decani et capituli ueris et integris sigillatis, ut prima facie apparebat, quarum litterarum predictarum tenores in hunc modum sequuntur: Uniuersis presentes litteras inspecturis, nos frater Hugo, abbas monasterii Sancti Stephani Diuionensis, Lingonensis diocesis, ordinis Sancti Augustini, totiusque eiusdem loci conuentus, notum facimus quod nos constituimus, facimus et ordinamus procuratores nostros speciales, fratrem Hugonem de Marcennayo, concanonicum nostrum, et Ansericum, rectorem ecclesie Sancti Iohannis Pontis Scissi et eorum quenlibet insolidum, ita quod non sit melior conditio occupantis, in omnibus et singulis causis, controuersiis, dissensionibus et querelis quas habuimus, habemus et habere intendimus contra uenerabiles uiros et discretos decanum et capitulum capelle domini ducis Burgundie Dyuionensis. Dantes eisdem procuratoribus nostris, et cuilibet eorum insolidum, plenam et liberam potestatem ac mandatum speciale agendi pro nobis, nosque deffendendi, litem seu lites contestandi, proponendi, respondendi, excipiendi, replicandi, duplicandi, triplicandi, componendi, transigendi, pasciscendi, compromittendi, compromissum pena uallandi, fideiubendi, testes, documenta et instrumenta producendi, dicendi tam in testes quam in dicta testium, interlocutoriam et diffinitiuam sentenciam audiendi, iurandi in animas nostras de calumpnia et de ueritate dicenda in causis premissis contra dictos decanum et capitulum dicte capelle motis uel mouendis, appellandi appellationem, persequendi beneficium absolutionis nostre, si necesse fuerit impetrandi, et omnia alia et singula faciendi que nos faceremus et facere possemus in premissis uel de premissis si presentes essemus. Ratum et gratum plenius habentes et habituri quicquid per dictos procuratores nostros, aut per quemlibet eorum factum fuerit, seu etiam procuratum. Promittentes bona fide et sub ypotheca rerum monasterii nostri predicti, si necesse fuerit iudicatum solui, cum suis clausulis et hec omnibus quorum interest, uel interesse poterit, tenore presentium intimamus. In quorum omnium testimonium, sigilla nostra presenti procuratorio duximus apponenda. Datum et actum die Martis post Annunciationem Beate Marie Uirginis, anno Domini millesimo trecentesimo primo. Item..... Nos Odo, decanus capelle domini ducis Burgundie Diuionensis, eiusdem capelle et capitulum, notum facimus uniuersis presentem paginam inspecturis et audituris quod nos facimus, constituimus et ordinamus procuratores nostros speciales dominum Petrum de Salone concanonicum nostrum, dominum Hugonem de Gencigneyo presbiterum et magistrum Giradum de Pelungeyo, clericum et eorum quemlibet insolidum, ita quod non sit melior conditio occupantis, in omnibus et singulis causis, controuersiis, dissensionibus et querelis quas habuimus, habemus et habere intendimus contra uiros religiosos abbatem et conuentum Sancti Stephani Diuionensis. Dantes eisdem procuratoribus et cuilibet eorum insolidum, plenam et liberam potestatem et mandatum speciale agendi pro nobis, nosque deffendendi litem seu lites contestandi, proponendi, respondendi, excipiendi, replicandi, duplicandi, triplicandi, componendi, transigendi, pasciscendi, compromittendi, compromissum, pena uallandi, fideiubendi, testes, documenta et instrumenta producendi, dicendi tam in testes quam in dicta testium, interlocutorias et diffinitiuas sentencias audiendi, iurandi in animas nostras de calumpnia et de ueritate dicenda in causis premissis contra religiosos predictos motis uel mouendis, appellandi appellationem, persequendi beneficium absolutionis nostre, si necesse fuerit impetrandi et omnia et singula alia facienda que nos faceremus et facere possemus in premissis uel de premissis si presentes essemus. Ratum et gratum plenius habentes et habituri quicquid per dictos procuratores nostros aut per quemlibet eorum factum fuerit seu etiam procuratum. Promittentes bona fide et sub ypotheca rerum predicte capelle, si necesse fuerit iudicatum solui, cum clausulis suis et hec omnibus quorum interest uel interesse poterit, tenore presentium intimamus. In quorum omnium testimonium sigilla nostra presenti procuratorio duximus apponenda. Datum et actum die Mercurii post Purificationem Beate Marie Uirginis, anno Domini millesimo trecentesimo primo. Supradicti procuratores, nomine procuratorio predictorum dominorum suorum et pro ipsis mandato speciali uirtute et potestate sibi concessis ab eisdem, prout in dictis litteris procuratoriis plenius continetur, super omnibus querelis, controuersiis, discordiis, questionibus, actionibus exortis et habitis a tempore retroacto, usque ad diem confectionis presentium litterarum et specialiter super causa seu lite que inter predictos dominos suos in Romana curia uentilatur, compromiserunt concorditer in discretos uiros, dominum Galterum de Boux, curatum de Faenayo et canonicum capelle predicte et fratrem Ponczardum priorem de Mirabello canonicum Sancti Stephani predicti, tanquam in arbitros arbitratores seu amicabiles compositores. Dantes et concedentes predictis arbitris potestatem cognoscendi super predictis et quolibet premissorum inter partes predictas et quod predictas questiones et quamlibet earumdem possint pace uel iudicio terminare infra festum Assumptionis Beate Marie Uirginis proximo uenturum; ita quod cognoscendo et discutiendo super singulis articulis dictarum questionum, articulos super quibus eis prius liquere poterint, quanticius commode poterunt, terminabunt, illos uero articulos, qui sibi dubii uidebuntur, decident infra tempus predictum. Uoluerunt etiam dicti procuratores nomine quo supra et expresse consenserunt, quod predicti arbitri possint cognoscere super predictis diebus feriatis et non feriatis sedendo, stando omni hora et omni loco, in scriptis uel sine scriptis, deplano et sine strepitu iudicii, iuris ordine seruato seu etiam pretermisso, prout eis melius uisum fuerit, expedire possint, etiam cognoscere et diffinire partibus presentibus uel procuratoribus earumdem uel altera se per contumaciam absentante seu procuratore eiusdem. Actum est etiam inter procuratores predictos quod dicti arbitri possint sentenciam seu sentencias suas, semel et pluries declarare et interpretari. Si uero super premissis probationes facti necessarie fuerint, predicti arbitri super hoc, prout eis melius uisum fuerit, ordinabunt. Si autem dicta discordia super predictis articulis uel aliquo premissorum per predictos arbitros, infra predictum tempus, terminata non fuerint, questiones in Romana curia uentilate que per prefatos arbitros terminate non fuerint, ad sedem apostolicam referentur. Et dicte partes per procuratores ydoneos, in quinta decima die mensis octobris, proximo futuri, si fuerit dies iuridica, alioquin die proximo sequenti iuridica apostolico conspectui se representare teneantur super articulis per premissos arbitros non decisis, prout de iure fuerit processurum, secundum statum, in quo erat uel esse poterat et debebat dicta causa in termino dictis partibus, a domino Odone cantore ecclesie Cabilonensis et magistro Bartholomeo de Bosco canonico eiusdem ecclesie prefixo. Quem terminum, predicti procuratores, nomine quo supra, usque ad predictam diem quintam decimam ipsius mensis octobris, ex certa sciencia, prorogarunt. Hoc acto quod instructiones que coram dictis arbitris facte fuerint in Romana curia, habeant roboris firmitatem declaratione, preiudicatione seu diffinitione super aliis articulis, si quas fuerint dicti arbitri in suo robore duraturis, tenebuntur. Si quid dicte partes sub pena decem librarum, per se uel per procuratores ydoneos, coram dictis arbitris comparere, quociens et quando dicti arbitri dictas partes uel procuratores earumdem duxerint euocandi, que pena totius committetur, quociens altera partium se contumaciter absentabit. Promittentes adinuicem dicti procuratores, nomine quo supra, bona fide per stipulationem solempnem ad opus dominorum suorum predictorum, sub pena mille florenorum auri se facturos et curaturos, quod predicte domini sui omnes prefatas conuentiones et pacta et quicquid per predictos arbitros ordinatum fuerit seu etiam diffinitum, seruabunt, tenebunt et complebunt. Cuius contrarium si contingeret inueniri altera partium recedente ab aliquo premissorum, dicti procuratores obligauerunt et obligant, nomine quo supra, se et dictos dominos suos ad penam mille florenorum auri predictorum, confitentes se et dictos dominos suos esse predicte pene obnoxios ac etiam obligatos, si a diffinitione, terminatione seu pronunciatione dictorum arbitrorum super predictis articulis, in toto uel in parte, resilire contingat, uel nisi apud sedem apostolicam si representarent, ut dictum est, et comparerent in dicto termino super questionibus non decisis per dictas arbitros processuri, prout superius est expressum. Si uero dicta pena mille florenorum commitatur ab aliqua partium predictarum, uel procuratore earumdem, resiliente in toto uel in parte, semel uel pluries ab aliquo premissorum, dicta pena applicabitur parti parenti. Et non obstante commissione dicte pene, durabit nichilominus, usque ad tempus prefixum, potestas dictorum arbitrorum et ualebit quod per ipsos fuerit ordinatum et tociens committatur dicta pena, quociens aliqua dictarum partium ab aliquo premissorum uoluerit resilire. Promisit insuper dictus procurator decani et capituli predictorum, nomine procuratorio ipsorum, sub pena predicta se facturum et curaturum quod dictum capitulum sigillum suum huic presenti instrumento apponet, una cum sigillis dictorum abbatis et conuentus et quod cum decanus in dicta capella creatus fuerit ac etiam confirmatus, una cum capitulo predicto, rata et firma habebit omnia et singula supradicta infra quindecim dies, postquam fuerit ex parte dictorum religiosorum super hoc requisitus, et huic presenti monumento et aliis litteris que super pronunciatione seu ordinatione dictorum arbitrorum facte fuerint, uel fieri contigerit per eosdem, dictus decanus sigillum suum apponet, una cum sigillis abbatis et conuentus et capituli predictorum, de quibus etiam penis, si eas in aliquo casu committi contingat. Discretus uir Humbertus de Braiseyo burgensis de Diuione, ad requisitionem dicti procuratoris abbatis et conuentus, idemque Humbertus, ad requisitionem dicti procuratoris dictorum decani et capituli, se fideiussorem constituit et obligauit solempni stipulatione, interueniente inter procuratores predictos et eorum quemlibet nomine procuratorio et Humbertum fideiussorem prefatum. Promittens dictus Humbertus fideiussor prefatus per iuramentum suum, super hoc corporaliter ad sancta Dei euangelia prestitum, ac etiam sub obligatione omnium bonorum suorum mobilium ac immobilium, presentium et futurum, se in casu commissionis dictarum penarum uel cuiuslibet earumdem, quando sibi de commissione huiusmodi constiterit, per iuramentum abbatis Sancti Stephani predicti uel decani dicte capelle, eas uel eam soluere parti parenti, aut extunt tradere et deliberare parti parenti, uadia competentia, ductibilia et portabilia, de quibus habere poterunt integraliter dicte pene commisse. Et uoluit dictus fideiussor se posse compelli ad predicta, tamquam ex re adiudicata per curiam cuiuslibet iudicis omni exceptione cessante. Promiserunt insuper dicti procuratores, nomine quo supra, per iuramenta sua in animis dictorum dominorum suorum, corporaliter prestitum ad sancta Dei euangelia predicta, omnia et singula inuiolabiliter obseruare, ac supra dictum fideiussorem, super dicta fideiussione, quilibet eorum uidelicet in quantum pro parte sua fidemiubsit indempnem penitus obseruare. Acta sunt hec, apud Dyuionem, in loco in quo predictum capitulum dicte capelle et canonici eiusdem loci consueuerunt capitulare anno indictione et die supranotatis, presentibus discretis iuris magistris Aymone de Auxona, Iohanne dicto Escharny, domino Guidone de Edua canonicis dicte capelle, magistro Anserico curato de Buxeroliis et domino Galtero curato de Prunayo, Lingonensis diocesis et pluribus aliis testibus ad premissa uocatis et rogatis, anno indictione die et mense predictis. Et ego Guido de Uergeyo, clericus, Eduensis diocesis, sacrosancte Romane ecclesie auctoritate publicus notarius, premissis omnibus et singulis, prout supra leguntur, una cum predictis testibus interfui et tenorem predictarum litterarum procuratorum sigillatarum, ut dictum est, prout in predictis litteris originalibus inueni. Ita hic fideliter inserui, nil addens uel minuens, quod sensum mutet uel uiciet intellectum et hoc presens instrumentum inde confectum manu propria scripsi et in hanc publicam formam redegi, signoque meo signaui ab eisdem procuratoribus necnon a supradicto Humberto fideiussore rogatus. Et nos frater Hugo, abbas monasterii Sancti Stephani Diuionensis, totiusque eiusdem loci conuentus et nos capitulum capelle domini ducis Burgundie de Dyuione, Lingonensis diocesis, predictum compromissum et omnes conuentiones et pacta in eodem contenta que omnia confitemur nomine nostro, per predictos procuratores nostros, esse facta sub forma predicta, laudamus, ratificamus et approbamus. Et in premissis omnibus consentimus et promittimus dictum fideiussorem nostrum, super dicta fideiussione, quelibet pars scilicet in quantum pro ipso est obligatus indempnem penitus obseruare. In quorum omnium testimonium, sigilla nostra presenti instrumento duximus apponenda, una cum signo notarii supradicti.